ઉપરાંત આ તફસીરમાં આવતા ઇસ્લામના પારિભાષિક (ઇસ્તેલાહી) શબ્દો જેમકે વહી, ફરિશ્તા, શયતાન, જન્નત, દોઝખ, નમાઝ, રોઝા, ઝકાત, સદકહ, ફઈ, ઉશ્ર, હદ વગેરે જેવા હજારો શબ્દોને તેના મૂળ અર્થથી લઈ અન્ય ભાષાઓમાં તેના અર્થો અને બોલચાલની ભાષામાં તેના વપરાશ વગેરેના ઇતિહાસ સાથે એક આગવી પુસ્તિકા સ્વરૂપે પણ સંપાદિત કરવાનો ઇરાદો છે. દાખલા તરીકે, કુર્આન શરીફમાં ”સાહિબ” શબ્દ આવે છે, ગુજરાતીમાં ”સાહેબ” બોલાય છે અને ઉર્દૂમાં ”સાહબ” બોલાય છે. આમ સામાન્ય અપભ્રંશ સાથે જેવાને તેવા અર્થમાં આ શબ્દ બોલાય છે. આવા કુર્આનના અનેક અરબી શબ્દો સીધે સીધા ગુજરાતીમાં પ્રચલિત છે તથા અરબી ભાષાના તો સેંકડો શબ્દો ગુજરાતી ભાષામાં અધિકારિક સ્વરૂપે સામેલ થઈ ચૂક્યા છે. આ બધાને મઆરિફુલ કુર્આન ગુજરાતીની તફસીરને માધ્યમ બનાવીને તેમાં આવતા આવા બધા જ ઇસ્લામિક ઇસ્તેલાહી (પારિભાષિક) શબ્દોને કે જે ગુજરાતી ભાષામાં પ્રચલિત છે અને જે નથી તે બધાને એક સ્થળે ભેગા કરી એક પુસ્તક સ્વરૂપે સંપાદિત કરવામાં આવે તો આનાથી ઇસ્લામને સમજવાની ગેરમુસ્લિમોને પણ સારી એવી તક પ્રાપ્ત થશે અને દા’વતનું કામ કરનારા દાઈઓ (પ્રચારકો)ને પણ તેનો લાભ મળશે. દુઆ કરો અલ્લાહ તઆલા આ કામ પણ જલ્દી પુરું કરાવે. આમીન. અંતે આપ સૌને દુઆની ગુઝારીશ છે.